
ΕΡΩΤΗΣΗ

14.08.2014

Προς τους  κ.κ. Υπουργούς
- Εργασίας, Κοινωνικής Ασφάλισης και Πρόνοιας &
- Τουρισμού
Θέμα: «Σε απόγνωση οι ιδιοκτήτες ενοικιαζομένων διαμερισμάτων και δωματίων λόγω της υποχρεωτικής και αυτεπάγγελτης αναδρομικής ασφάλισής τους στον ΟΑΕΕ»
Ο νόμος 3846/2010 προέβλεπε την ένταξη των ανασφάλιστων επιχειρηματιών καταλυμάτων με δυναμικότητα έως και δέκα δωμάτια στην υποχρεωτική ασφάλιση στον ΟΓΑ και την απαλλαγή τους από τον ΟΑΕΕ.

Με το νόμο 4075/2012 οι επιχειρηματίες που άρχισαν να δραστηριοποιούνται μετά την 1-7-2012 υποχρεώθηκαν στο σύνολό τους, μέσα από εισοδηματικά κριτήρια – στην ασφάλιση τους στον ΟΑΕΕ.

Με την ψήφιση του ν. 4144/2013 επανήλθε μερικώς η αποκατάσταση της υπέρμετρης αδικίας του ν. 4075/2012 καθώς παρέμειναν στην ασφάλιση του ΟΓΑ επιχειρηματίες με καταλύματα δυναμικότητας έως πέντε (5) δωμάτια.

Ωστόσο ο ΟΑΕΕ απαιτεί από όλους τους επιχειρηματίες αναδρομικά ασφάλιστρα και συγκεκριμένα σύμφωνα με πρόσφατο δελτίο τύπου της Ένωσης Επιχειρηματιών Ενοικιαζόμενων Διαμερισμάτων και Δωματίων Ν. Ηρακλείου «ΦΙΛΟΞΕΝΙΑ», ο ΟΑΕΕ, με βάση το ν. 4144/2013, αλλά και την εγκύκλιο 30/2013 περί υποχρεωτικής και αυτεπάγγελτης αναδρομικής ασφάλισης, απαιτεί  αναδρομικές ασφαλιστικές εισφορές 

· σε επιχειρήσεις με απαλλακτικά έως τον Μάιο του 2014, 

· σε ιδιοκτήτες με εποχική απασχόληση για το υπόλοιπο του έτους που δεν λειτουργούν οι επιχειρήσεις τους 

· σε συνταξιούχους ή ασφαλισμένους σε άλλο φορέα 

· στο σύνολο των επιχειρήσεων για έντεκα μήνες (Ιούλιο 2012 - Ιούνιο 2013), διάστημα για το οποίο έχουν αποδώσει κανονικά τις ασφαλιστικές τους εισφορές στο ταμείο τους
Επιπλέον η Ένωση επισημαίνει ότι τα δικαιολογητικά που καλούνται να προσκομίσουν οι επιχειρήσεις που απαλλάσσονται από το συγκεκριμένο νόμο είναι «άπειρα» και εν μέσω τουριστικής περιόδου οι ιδιοκτήτες που απασχολούνται οι ίδιοι στις επιχειρήσεις τους είναι αδύνατον να διαθέσουν τον απαιτούμενο χρόνο για τη συγκέντρωσή τους.

Καταγγέλλει επίσης «απειλές για κατασχέσεις» καθώς και «απειλές για διακοπή της σύνταξης ή γι’ αυτούς που πρόκειται να βγουν στην σύνταξη, αν δεν έχουν αποπληρώσει τις αναδρομικές ασφαλιστικές εισφορές στο ΟΑΕΕ»
Επειδή επί σειρά ετών οι ιδιοκτήτες καταλυμάτων έως 10 δωμάτια ήταν ασφαλισμένοι στον ΟΓΑ χωρίς να είναι υποχρεωτική η εγγραφή τους στα Μητρώα Αγροτών 
Επειδή οι μικρές και εποχιακά λειτουργούσες επιχειρήσεις  αδυνατούν εκ των πραγμάτων να καταβάλλουν ασφαλιστικές εισφορές ύψους 4.000€ για όλο το 

έτος αφού οι ημέρες λειτουργίας τους δεν ξεπερνούν κατά μέσον όρο τις εβδομήντα ετησίως και ο ετήσιος τζίρος δεν είναι μεγαλύτερος των 8.000 €
Επειδή οι ίδιοι ιδιοκτήτες ενοικιαζομένων διαμερισμάτων και δωματίων δηλώνουν ότι βρίσκονται σε απόγνωση και είναι αποφασισμένοι να παραδώσουν τα Ειδικά Σήματα Λειτουργίας τους καθώς οι εφαρμοζόμενες πολιτικές στήριξης των μεγάλων τουριστικών μονάδων οδηγούν σε αδιέξοδο και τελικά σε αφανισμό τις μικρομεσαίες επιχειρήσεις του κλάδου.

Επειδή τουριστική ανάπτυξη δεν πρόκειται να υπάρξει όταν επικεντρώνεται αποκλειστικά στις μεγάλες τουριστικές μονάδες παραβλέποντας τον ουσιαστικό ρόλο των μικρομεσαίων επιχειρήσεων 
Ερωτώνται οι κ.κ. υπουργοί

1. Είναι στις προθέσεις τους η επανεξέταση του νομικού πλαισίου, ώστε να επανέλθει με νομοθετική παρέμβαση η απαλλαγή επιχειρηματιών τουριστικών καταλυμάτων μέχρι δέκα δωμάτια από την υποχρεωτική ασφάλιση στον ΟΑΕΕ και η επανένταξή τους στην υποχρεωτική ασφάλιση στον ΟΓΑ; Θα μεριμνήσουν ώστε οι αλλαγές να έχουν αναδρομική ισχύ για όσους έχουν ήδη δραστηριοποιηθεί πριν από 1.7.2012;

2. Σε ποιες άμεσες ενέργειες σκοπεύουν να προβούν προκειμένου να προστατευτεί ο κλάδος των μικρών τουριστικών επιχειρήσεων από τις «απειλούμενες κατασχέσεις και πλειστηριασμούς» καθώς και να απλοποιηθούν οι διαδικασίες για τις επιχειρήσεις που απαλλάσσονται από την ασφάλιση στον ΟΑΕΕ;
Οι ερωτώντες βουλευτές
Κριτσωτάκης Μιχάλης
Στρατούλης  Δημήτρης
Γάκης Δημήτρης

Καλογερή Αγνή
Σαμοΐλης Στέφανος

Συρμαλένιος Νίκος

